《松风》
宋代·徐瑞

屋山老髯龙，雪霜不能死。长身傲林壑，翠云屯万垒。

夜半天风生，飒飒动窗几。秋江响怒潮，春空行急雨。

须臾逗馀音，九霄笙鹤起。虚庭坐落月，欲去还复止。

独恨世间人，无此天籁耳。

作者简介：徐瑞（1255～1325），字山玉，号松巢，江西鄱阳人。南宋度宗咸淳间应进士举，不第。祖父云岩、叔祖东绿皆善诗，叔父洁山居士，弟可玉、宗玉，从弟楚玉、兰玉皆有文才，次第任散官。所著则《松巢漫稿》，卒年七十一。吴存挽之曰：“善人已矣，空留千百年番水之名；后世知之，当在数十卷松巢之稿！”其见重于当时如此。后许竹南《有怀》诗云：“江北江南老弟昆，三生文会几评论。蚤知倾盖头俱白，悔不连床话共温。洲没草枯芳士歇，巢倾鹤去故枝存。至今惟有湾头月，照我溪南水竹村。”